
A hazai kastélyok turisztikai célú hasznosítása

Magyarországon számos kastély található, amelyek az utóbbi évek nagyszabású állami fejlesztései következtében a hazai örökségturizmus kiemelkedő attrakcióivá váltak. A Nemzeti Kastély-és Várprogram keretében felújított kastélyok széles programkínálattal, múzeumpedagógiai foglalkozásokkal, megújult belső terekkel, parkkal, digitális és multimédiás eszközökkel állnak a látogatók rendelkezésére.
A kutatás arra keresi a választ, milyen szerepük lehet a modern korban ezeknek a történelmi jelentőségű épületeknek, illetve hogyan lehet őket innovatív, kreatív és élményszerű módon bemutatni, hogy érdekesek legyenek a Z generáció tagjai számára is. A dolgozat általános célkitűzése, hogy feltárja a kastélyok turisztikai hasznosításának legfőbb aspektusait, külön kitérve az élményszerű bemutatás lehetséges formáira, továbbá ismertesse a keresleti oldal elvárásait, fogyasztói szokásait, az interpretációs technikákat és a látógatómenedzsment aktuális trendjeit.
A kutatási kérdések megválaszolásához szekunder és primer adatgyűjtést végeztem. A szekunder kutatás során a nemzetközi és hazai szakirodalom segítségével feltártam a kulturális, az örökség-és a kastélyturizmus fogalmát és jelenlegi trendjeit, az interpretációs technikákat, az örökségi értékek bemutatásának lehetőségeit és a Z generáció fogyasztói szokásait. Primer kutatásomat egy hazai szakemberrel készített mélyinterjú, a kastélyok honlapjának tartalomelemzése és a Z generáció körében elvégzett kérdőíves felmérés adta. Az interjú rávilágított a kastélyhasznosítás nehézségeire és a kínálati oldal sajátosságaira, míg az internetes tartalomelemzés segítségével a kastélyokban kialakított szolgáltatások kerültek bemutatásra. A kérdőív a kastélyok hasznosítási formáira, az interpretációs technikákra és az attrakciók népszerűsítésének lehetőségeire vonatkozó kérdéseket tartalmazott.
A szekunder és primer források igazolták, hogy a kastélyok számára a turizmusba való bekapcsolás a legideálisabb hasznosítási forma, így válik ugyanis leginkább láthatóvá és mindenki számára elérhetővé az örökségi érték. A kérdőíves kutatás eredményei alapján megállapítottam, hogy a fiatal generációkat elsősorban az interaktív, digitális eszközöket is felhasználó múzeumi bemutatás ragadja meg, látogatásuk során pedig különleges, egyedi élményeket keresnek.



